Amb data 4 de desembre d'enguany va tenir lloc en aquest Palau de la Generalitat la firma del conveni celebrat entre la Generalitat de Catalunya i RENFE.
Donat l'interès d'aquest conveni,
Article únic.- Que es doni publicitat al conveni establert entre la Generalitat de Catalunya i RENFE, signat el passat 4 de desembre.
Barcelona, 10 de desembre de 1979.
A Barcelona, en el Palau de la Generalitat, el dia 4 de desembre de 1979, d'una part el senyor Lluís Armet i Coma, Conseller de Política Territorial i Obres Públiques de la Generalitat de Catalunya i, d'altra, el senyor Ignasi Bayon Mariné, President de RENFE, ambdós amb la capacitat jurídica suficient per a formalitzar el present Conveni,
Que la implantació de l'Estatut d'Autonomia confereix a la Generalitat de Catalunya una personalitat i representativitat específica respecte a tots els temes que afecten al territori català, els seus municipis i els seus ciutadans.
Resultant així que els traspassos de competències a la Generalitat produïts en matèria de política territorial i transport poden incidir en el transport realitzat per RENFE; i recíprocament els propis plans de RENFE poden afectar la política territorial i de transport de la Generalitat, cal coordinar ambdues polítiques amb la finalitat que existeixi coherència entre aquestes.
Amb aquest motiu ambdues parts consideren que la creació d'un Grup Permanent entre ambdues institucions constituiria un mètode vàlid per aconseguir una cooperació i coordinació d'esforços i interessos en relació amb els tràfics ferroviaris de Catalunya.
En conseqüència, han decidit facilitar aquesta cooperació mitjançant la subscripció del present Conveni, d'acord amb les següents
1.a Creació.- Pel present Conveni la Generalitat de Catalunya, per mitjà del Departament de Política Territorial i Obres Públiques, i RENFE, acorden la creació d'un Grup Permanent per a coordinar els tràfics ferroviaris a Catalunya.
2.aObjecte.- L'objecte del Grup Permanent és coordinar, col·laborar i cooperar en els problemes mutus que puguin presentar-se en portar a la pràctica la política territorial i de transport de la Generalitat, i els programes, actuacions i política ferroviària de RENFE en l'àmbit de Catalunya.
Per aconseguir aquest objectiu és necessari que els membres de l'esmentat Grup Permanent intercanviïn tota la informació que permeti de realitzar els estudis, informes i propostes que ajudin a cercar la finalitat bàsica.
3.aCaràcter del Grup Permanent.- El Grup Permanent, constituït com a òrgan de coordinació, cooperació i col·laboració, establirà, basant-se en els seus estudis, recomanacions que elevarà a la Direcció General de RENFE, al corresponent Departament de la Generalitat i a d'altres Organismes perquè aquests, en la mesura possible, les facin seves.
A títol indicatiu s'assenyalen a continuació algunes matèries que han de ser objecte dels treballs del Grup Permanent:
-Planificació ferroviària a Catalunya.
Nivells d'utilització, capacitat i qualitat dels serveis ferroviaris de viatgers, tant els de RENFE com els que són competència de la Generalitat.
Fórmules tarifàries i finançament dels serveis de rodalies i combinats.
Fórmules de finançament d'inversions ferroviàries.
Problemàtica de les xarxes ferroviàries en els nuclis urbans: Solucions tècniques i fórmules de finançament.
Fórmules i procediments d'expropiació per a les obres ferroviàries.
Fórmules d'ús combinat d'instal·lacions i patrimoni.
-Coordinació a Catalunya del transport ferroviari de viatgers amb el dels restants modes, inclosos els serveis de rodalies.
Col·laboració amb l'Entitat de Dret Públic "Ferrocarrils de la Generalitat de Catalunya".
-Presència de RENFE en la planificació espacial (industrial, urbana i del transport, etc) de Catalunya.
-Presència de la Generalitat en la programació i infrastructures de RENFE a Catalunya.
-Estudis d'imatge i potenciació del ferrocarrils a Catalunya.
-Altres qüestions o problemes que afectin ambdues Administracions.
4.aComposició.- El Grup Permanent estarà compost per vuit membres, dels quals els quatre primers seran designats lliurement pel Conseller de Política Territorial i Obres Públiques de la Generalitat, i els altres quatre, d'igual manera, pel President de RENFE.
En ésser lliure la designació de cadascun dels membres d'aquest Grup Permanent, serà igualment lliure la renovació total o parcial de cadascuna de les parts que el componen.
5.aPresidència.- D'entre els vuit membres del Grup Permanent es designarà el President i el Secretari d'aquest.
El President tindrà com a única funció la d'ostentar la representació del Grup Permanent i servir d'òrgan de relació d'aquest, així com la de presidir i moderar les reunions del grup.
Comptarà amb la facultat de convocar les reunions ordinàries i les de caràcter extraordinari que consideri necessàries per a la millor consecució de les finalitats d'aquest Grup Permanent.
La Presidència del Grup Permanent correspondrà en anys alternatius a un dels membres que integren cadascuna de les parts del Grup Permanent, és a dir, no podrà recaure la designació de President en cap dels membres components de la part representant de RENFE o de la Generalitat en anys consecutius.
El càrrec de President serà nomenat en els anys que correspongui pel President de RENFE o el Conseller de Política Territorial i Obres Públiques de la Generalitat.
6.aSecretari.- A l'igual que el càrrec de President l'elecció de Secretari d'aquest Grup Permanent, la funció del quals consistirà bàsicament en la redacció de les actes, es realitzarà per lliure designació dels titulars del Conveni, recaient forçosament la dita designació en un dels membres de la part a la qual no ha correspost la Presidència del Grup Permanent en el dit any.
7.aReunions.- Per a l'acompliment de les seves finalitats, el Grup Permanent celebrarà cada dos mesos a Barcelona reunions de caràcter ordinari.
Independentment d'aquestes, i a petició d'alguna o ambdues parts, prèvia convocatòria de la Presidència del Grup Permanent, se celebraran reunions extraordinàries en la data i lloc que es determinin en la dita convocatòria.
8.a Vigència.- La vigència del present Conveni començarà en el moment en què les parts els subscriguin.
Qualsevol d'ambdues parts podrà donar per acabada la vigència del Conveni quan ho consideri convenient, bé per considerar suficientment acomplerts els seus objectius o bé per considerar que aquests puguin acomplir-se sense necessitat de mantenir-lo formalitzat.
I perquè així consti, signen el present Conveni en el lloc i la data esmentats al començament.
Per la Generalitat de Catalunya,